**Dėl istorinio dokumentinio filmo mokykloms**

Šiuo raštu siekiame informuoti, kad Viešoji įstaiga „Švietimo standartas“ sukūrė ir išleido naują, pilno metro istorinį dokumentinį filmą „Nepaprasta auka“ ([anonsas](https://www.youtube.com/watch?v=-VKBItF2pcI&t=14s)) , pasakojantį išskirtinę pasipriešinimo kovų pradininko, Pietų Lietuvos partizanų vado, pulkininko Juozo Vitkaus-Kazimieraičio (1901-1946) gyvenimo istoriją.

Filme platus istorinis kontekstas, tikslūs ir informatyvūs mokslininkų pasakojimai persipina su autentiškais, jautriais ir labai asmeniškais šeimos narių ir kovos draugų liudijimai. **Kurdami filmą galvojome ir apie žiūrovą mokyklos suole,** todėl stengėmės kuo paprasčiau, suprantama kalba ir forma perteikti to laikmečio dvasią, pasirinkimų dramatiškumą. Siekiant atkurti to meto atmosferą, sudominti žiūrovą, naudojome rekonstrukcines scenas, kurios padeda tiksliau įsivaizduoti ir perprasti vieną sudėtingiausių Lietuvos istorijos laikotarpių.

„Nepaprastos aukos“ **scenarijus rašytas taip, kad jį būtų lengva pritaikyti peržiūroms mokyklose.** Nors filmo trukmė – 73 minutės, jis surežisuotas taip, kad mokytojas jį galėtų patogiai žiūrėti išskaidęs į dvi pamokas (dalis): pirmojoje apžvelgiant laikotarpį iki 1944, okupacijas, antinacinį pasipriešinimą, pogrindžio organizacijų veiklą, o antrojoje – miško brolių kovą, pasipriešinimo kovos sąlygas, mastą, priežastis. Kad po peržiūrų liktų vietos diskusijai, aptarimui.

**Nors „Nepaprasta auka“ yra istorinis dokumentinis filmas, jame svarbią vietą užima moraliniai, etiniai, pilietiniai klausimai.** Pareiga, pasirinkimas, asmeninis apsisprendimas, šeima, valstybė, pasišventimas, Lietuva, laisvė, pasiaukojimas, atsakomybė, lyderystė, šventumas, tiesa, kova, viltis, sąžinė, žmogiškumas, meilė – tik dalis raktinių žodžių galimiems pokalbiams su moksleiviais. Dalis su filmu susijusių diskusijų gali būti perkelta į kitas pamokas: etiką, tikybą, pilietinį ir tautinį ugdymą. Viena tokių diskusijų jau vyko ir viešojoje erdvėje. Portale bernardinai.lt redaktorius Donatas Puslys ir žurnalistas Vytautas Raškauskas kalbasi apie tai, [kaip šiandien įprasminti partizanų auką.](http://www.bernardinai.lt/straipsnis/2017-07-03-kaip-siandien-iamzinti-nepaprasta-partizanu-auka/161308)

Pašnekovai: Arvydas Anušauskas, Algis Kašėta, dr. Darius Juodis, Juozo Vitkaus sūnūs Rimgaudas ir Liudas, vaikaičiai: doc. dr. Linas Vitkus, t. Gintaras Vitkus SJ. Savo prisiminimais dalinasi Juozo Vitkaus kovos draugas, partizanas Juozas Jakavonis-Tigras.

Rekonstrukcinėse scenose vaidmenis atlieka rekonstrukcijų klubo „Partizanas“ nariai. Filmo vaidybinės scenos filmuotos autentiškose vietose: prie Juozo Vitkaus-Kazimieraičio vadavietės Rudnelės kaime, Adolfo Ramanausko-Vanago bunkeryje Kasčiūnuose (Varėnos raj.), Marcinkonių šiluose, Kabeliuose, kur nuo sovietų besislapstantis J. Vitkus dirbo buhalteriu ir pan.

Kurdami filmą glaudžiai bendradarbiavome su Lietuvos gyventojų genocido ir rezistencijos tyrimų centru, Nacionaline Martyno Mažvydo biblioteka, Kauno karo muziejumi, Pulkininko Juozo Vitkaus-Kazimieraičio inžinerijos batalionu. Su LR Užsienio reikalų ministerijos pagalba filmas išverstas į rusų kalbą ir bus pristatytas rusakalbei auditorijai visame pasaulyje.

Priede Nr. 1 pateikiame keletą atsiliepimų apie filmą.

Pagarbiai

VšĮ “Švietimo standartas” direktorė Dalia Šivickienė

Kontaktai: 861147713, svietimostandartas@gmail.com

Priedas Nr. 1

**ATSILIEPIMAI IR REKOMENDACIJOS**po filmo „Nepaprasta auka“ peržiūros

„Girdėdamas ir skaitydamas apie tokių asmenybių, kaip Juozas Vitkus-Kazimieraitis, gyvenimą, dar kartą matau tą Lietuvos nepriklausomybės, Lietuvos valstybės kūrėjų kartą, kuri iš Jono Basanavičiaus ar Antano Smetonos kartos perėmė valstybės kūrimo darbą. Tai – karta, iš šiaudinės pastogės išėjusi į universitetus, į Kauną, į užsienį ir paskui grįžusi dirbti savo tautai ir valstybei. Toks buvo ir Juozas Vitkus-Kazimieraitis**.“, Žygimantas Pavilionis**, diplomatas, Lietuvos Respublikos Seimo narys.

„Pulkininkas leitenantas Juozas Vitkus Kazimieraitis juodžiausiu okupacijos laikotarpiu ginklu, žodžiu ir asmeniniu pavyzdžiu rodė, kad tauta nepasiduoda ir kad bolševikai čia nepageidaujami. Parodė taip, kad aišku iki šiol. Nepaprasta auka – šiltas, labai vertybinis filmas. Man labai patiko“, **Audrius Matonis**, LRT TV naujienų tarnybos vadovas.

„Be galo svarbu nepamiršti, jog laisvės kovotojai nebuvo tik abstraktūs istoriniai veikėjai. Jie visų pirma buvo sūnūs, mylintys tėvai, paprasti, bet kartu ir nepaprasti žmonės, norėję savo gyvenimuose susikurti tai, ko ir šiandien trokštame kiekvienas iš mūsų. Tačiau tada, kai iškilo laisvės dilema, jie nesuabejojo, iškeitė šiltus namus į troškų bunkerį, nes aiškiai suvokė kilnų tikslą. Juozas Vitkus-Kazimieraitis yra to pavyzdys. Aukščiausio rango karininkas, daug pasiekęs žmogus niekada neišsižadėjo savo priesaikos. Matyt, tik tokiu būdu jis galėjo jaustis laisvas dvasioje. Tai turėtų tapti įkvėpimu mums visiems nepamiršti, kiek daug buvo paaukota, kad šiandien gyventume laisvoje Lietuvoje. Laisvės kovotojai ne tik apgynė mūsų šalies garbę priešindamiesi okupacinėms jėgoms, bet ir padėjo išsaugoti mūsų valstybingumo giją. Šis filmas atlieka svarbią misiją - dėkoju jo autoriams už tai“, **Linas Kojala**, politologas, Rytų Europos studijų centro vadovas.

"Kazimieraičio pavyzdys rodo, kad gyvenime ne būtinai visi sprendimai baigiasi laimėjimais ir pasiekimais, kuriais tu gali didžiuotis, kurie leistų tau pripažinimo sulaukti. Yra pasirinkimų, apie kuriuos kiti ir nesužino. Ir kurie yra labai prasmingi. Tai ta nuostata, kad svarbūs dalykai nebūtinai yra garsūs yra labai svarbi išvada, kurią aš darau iš savo senelio gyvenimo", **t. Gintaras Vitkus SJ**, jėzuitas, J. Vitkaus-Kazimieraičio anūkas

„*Tik į darbą greičiau, tik mylėkim karščiau, tik, vyrai, pajudinkim žemę*“, – skelbia citata iš partizano Adolfo Ramanausko-Vanago užrašų. “Juozas Vitkus-Kazimieraitis buvo vienas tokių vyrų, sugebėjusių pajudinti žemę. Tą jis padarė savo darbais, savo pasiaukojimu tėvynei. Labai svarbu, kad mūsų didvyrių atmintis būtų visokeriopai įamžinta – tiek gatvių ar mokyklų pavadinimais, tiek knygomis, tiek filmais, tiek, kas yra svarbiausia, mūsų kasdienybe.

Praeitis turi prabilti dabarčiai. Juolab tokia praeitis kaip partizanų kovos, savyje nešančios labai svarbias pamokas. Jono Vitkaus-Kazimieraičio ir jo bendražygių pavyzdys rodo, kad laisvė sužydi tik tvirtame įsipareigojime idealams, kad net pačiomis kritiškiausiomis akimirkomis iš mūsų niekas negali atimti laisvės apsispręsti, ar gyventi tiesoje, ar mele; ar pasiaukoti, ar susitaikyti. Partizanų kova yra laisvės triumfas priespaudos sąlygomis, pasiaukojimo vardan aukščiausių idealų pergalė prieš siekį aukoti žmones totalitarinės sistemos monstrui. Tikiuosi, kad šis filmas apkeliaus kuo daugiau Lietuvos miestelių ir ypač mokyklų, kad paskatintų jaunąją kartą susimąstyti, o ką gi šiandien mums čia reiškia patriotizmas, artimo meilė.”, **Donatas Puslys**, 2016 metų Tolerancijos žmogus, portalo bernardinai.lt vyriausiasis redaktorius.